**Colind de departe**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-n seara-aceasta o magie...

Un clopoțel ascult sunând,

Se naște-acum o poezie

Din tot ce am ascuns în gând.

Mi-e cugetul o rană vie,

Ce-am pătimit nu e deajuns,

Aud în noapte-o melodie,

E parcă vocea lui Iisus.

Și plânge versul pe hârtie,

Mi-e greu să fiu printre străini,

Secunda-mi pare-o veșnicie

Și nicăieri n-am rădăcini.

Aștept o vorbă ca să-mi fie

Prilejul de-a zâmbi senin,

Un clinchet, sclipăt, bucurie,

Cu țara mea să spun: Amin!...

E-aceeași iarnă argintie,

Altfel colindele se-aud,

Dorul de țară mă sfâșie,

Sunt orb la toate și sunt surd.

În leagănul creștinătății

Acum e seara de Ajun...

Aștept venirea dimineții,

Atât mă doare-acest Crăciun!

Adina V.

30.12.2016